Cea mai ciudată campioană din lume: nou-promovata dintr-un oraș cu 5.000 de oameni și cu golgheterul găsit pe Facebook
Juca în liga a doua în urmă cu jumătate de an!
Prima echipă calificată pentru Copa Libertadores, ediția 2025, este o surpriză absolută. San Antonio Bulo Bulo a cucerit în premieră titlul în Bolivia și s-a calificat pentru cea mai prestigioasă competiție din America de Sud.
Nou promovata dintr-un oraș cu cincii mii de locuitori e campioana Boliviei
Povestea de succes a clubului San Antonio Bulo Bulo are ceva dintr-un scenariu de film. În urmă cu șase luni, gruparea din Entre Ríos, un orășel cu numai cinci mii de locuitori, juca în liga a doua! De fapt, până în 2021, San Antonio Bulo Bulo a evoluat doar în ligile regionale din Bolivia.
Nou promovată în acest sezon în Primera División, prima ligă boliviană, San Antonio Bulo Bulo le-a luat fața mult mai celebrelor The Strongest, Bolívar sau Blooming și a ieșit campioană, după o finală în dublă manșă cu Universitario de Vinto (3-2 la general).
Echipa este antrenată de un brazilian, Thiago Leitão, și tot lotul ei este valorat la doar 2,6 milioane de euro! Apărătorul Jefferson Virreira și mijlocașul Carlos Ribera, ambii evaluați la 350.000 de euro, sunt cei mai scumpi jucători ai lui San Antonio Bulo Bulo!
Vedeta echipei, un argentinian găsit pe un grup de Facebook!
Vedeta și golgheterul echipei este Felipe Pasadore, un atacant argentinian în vârstă de 23 de ani. Fost la Belgrano, în Argentina, Pasadore a fost dat afară în noiembrie 2022 și a devenit viral după ce a postat pe grupuri de Facebook cereri de angajare!
Atacantul argentinian a postat clipuri cu cele mai reușite faze ale sale și a adăugat mai multe detalii legate de el, precum poziția pe care joacă, piciorul de bază sau înălțimea. În martie 2023, Felipe Pasadore a semnat cu San Antonio Bulo Bulo și a devenit omul de gol al echipei.
În acest sezon, argentinianul a marcat zece goluri în 12 apariții. Două dintre cele trei goluri din finală au purtat semnătura atacantului din Argentina, cotat la 250.000 de euro de portalul Transfermarkt.
Urmăriți SPORT.RO și pe Google News